**NOTA DE FUNDAMENTARE**

**la proiectul hotărârii Guvernului cu privire la aprobarea**

**Procedurii-cadru privind organizarea, derularea şi atribuirea contractelor**

**de delegare a gestiunii serviciului public de salubrizare**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul hotărârii Guvernului cu privire la aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare a fost elaborat de Ministerul Mediului. |
| **2. Condițiile ce au impus elaborarea proiectului actului normativ** |
| **2.1. Temeiul legal sau, după caz, sursa proiectului actului normativ**  Proiectul hotărârii Guvernului cu privire la aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare a fost elaborat în temeiul art. 6 alin. (1) lit. d) din Legea privind serviciul public de salubrizare și a Legii nr. 100/2017 cu privire la actele normative. |
| **2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative**  În urma adoptării Legii privind serviciul public de salubrizare, acest serviciu public are un cadru juridic și instituțional unitar privind înfiinţarea, organizarea, gestionarea, finanţarea şi controlul funcţionării serviciului public de salubrizare a localităţilor, inclusiv administrarea și exploatarea infrastructurii tehnico-edilitare aferente acestui serviciu.  Salubrizarea ocupă un loc tot mai important în atingerea unor ținte cum ar fi “oraș curat”, “localitate salubră”, având menirea să protejeze sănătatea umană şi mediul înconjurător, prin colectarea deşeurilor urbane, prin menținerea igienei pe drumurile publice, în zonele verzi etc.  Potrivit dispozițiilor legii, autoritățile administrației publice locale în baza principiilor autonomiei locale și a descentralizării serviciilor publice, decid înființarea serviciului de salubrizare, stabilesc regulile de organizare și funcționare (spre exemplu, colectarea selectivă și transportarea selectivă a deșeurilor), după care decid asupra modului de gestiune a activităților specifice ale acestuia.  În acest caz, autorităţile administraţiei publice locale au posibilitatea să aleagă între gestiunea directă și gestiunea delegată, care se stabilește prin decizii ale autorităților deliberative ale unităților administrative-teritoriale, în baza unui studiu de oportunitate, în funcţie de starea serviciului, de necesitatea asigurării celui mai bun raport preţ-calitate, de interesele actuale şi de perspectivă ale unităţilor administrativ-teritoriale, precum şi de mărimea şi complexitatea sistemelor de salubrizare.  Optând pentru gestiunea directă autorităţile administraţiei publice locale îşi asumă nemijlocit toate sarcinile şi responsabilităţile privind prestarea serviciului de salubrizare, respectiv administrarea și exploatarea sistemelor de salubrizare.  În cazul gestiunii delegate, autorităţile administraţiei publice locale transferă, în baza unui contract, denumit în continuare contract de delegare a gestiunii, unuia sau mai multor operatori/operatori regionali atribuţiile şi responsabilităţile privind prestarea serviciului de salubrizare, precum şi administrarea şi exploatarea sistemelor şi infrastructurii tehnico-edilitare aferente acestora.  Procedurile de atribuire a contractului de delegare a gestiunii sunt licitația publică și negocierea directă, organizate în baza *Procedurii-cadru privind organizarea, derularea și atribuirea contractelor de delegare a gestiunii serviciului public de salubrizare*, aprobată de Guvern.  Prin urmare, în vederea atribuirii contractului de delegare a gestiunii serviciului public de salubrizare unor operatori/operatori regionali care vor activa pe teritoriul unității administrativ-teritoriale în condițiile impuse de autoritatea locală, este indispensabilă elaborarea și aprobarea acestui act noemativ care va reglementa modul de organizare și desfășurare a licitației publice și a negocierilor directe. |
|  |
| **3. Obiectivele urmărite și soluțiile propuse** |
| **3.1. Principalele prevederi ale proiectului și evidențierea elementelor noi**  Prin aprobarea proiectul hotărârii Guvernului cu privire la aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare se urmărește realizarea următoarelor obiective:   1. implementarea Legii privind serviciul public de salubrizare; 2. existența unui cadrul juridic privind organizarea și desfășurarea procedurilor de atribuire a contractului de delegare a gestiunii serviciului public de salubrizare; 3. instituirea unui mecanism privind atribuirea contractelor de gestiune a serviciului public de salubrizare pe teritoriul unităților administrativ-teritoriale; 4. asigurarea unei concurenţe şi combaterea practicilor anticoncurențiale în cadrul procedurii licitației publice și a negocierilor directe; 5. garantarea unui tratament egal, imparţialitate, nediscriminare în privinţa tuturor operatorilor/operatorilor regionali care vor participa la procedura de atribuire a contractului de delegare a gestiunii serviciului; etc   Întru realizarea obiectivelor stabilite, acest act normativ, care reglementează procedura-cadru privind organizarea, derularea şi atribuirea contractelor de delegare a gestiunii serviciului public de salubrizare este structurat în patru capitole, care sunt divizate în secțiuni, puncte, astfel:  Capitolul I instituie dispozițiile generale ale procedurii de atribuire a contractelor de delegare a gestiunii serviciului public/activității de salubrizare.  Procedura-cadru se aplică în cazul în care autoritățile administrației publice locale atribuie unuia sau mai multor operatori propriile competențe și responsabilități privind prestarea serviciului public de salubrizare integral sau, după caz, numai unele activități specifice acestuia, precum și dreptul și obligația de administrare și de exploatare a sistemelor de salubrizare, pe baza unui contract de delegare a gestiunii.  De asemenea, această procedură poate fi folosită și de asociațiile de dezvoltare intercomunitară în cazul în care, sunt împuternicite să delege gestiunea serviciului public/activității de salubrizare, în numele și pe seama unităților administrativ-teritoriale membre.  Totuși, în temeiul prevederilor Legii privind serviciul public de salubrizare, această procedura-cadru nu se aplică în cazul atribuirii directe a contractului de delegare a gestiunii serviciului public/activității de salubrizare.  În scopul evitării denaturării concurenței și al asigurării transparenței procedurii de atribuire sunt reglementate principiile care stau la baza organizării și desfășurării procedurii de atribuire, respectiv principiul legalității, transparenței, nediscriminării, tratamentului egal, recunoașterii reciproce, proporționalitatea și asumarea răspunderii.  Capitolul II stabilește regulile indispensabile în procedura de atribuire a contractului de delegare a gestiunii serviciului public/activității de salubrizare.  Pentru început, au dreptul să participe la procedura de atribuire, în calitate de ofertant, atât *operatori,* persoane juridice de drept public sau de drept privat cu capital public, privat sau mixt, cât și *operatori regionali*, organizați ca societăți comerciale, cu capital social integral al uneia sau mai multe unități administrativ-teritoriale, așa cum sunt definiţi în Legea privind serviciul public de salubrizare.  În cadrul procedurii de atribuire se impune obligația de a nu dezvălui informaţiile din propunerea tehnică, elemente din propunerea financiară transmise, indicate şi dovedite de operatori/operatorii regionali ca fiind confidenţiale, întrucât sunt date cu caracter personal, secrete tehnice sau comerciale sau sunt protejate de un drept de proprietate intelectuală.  Conflictul de interese necesită o reglementare expresă, în special al situațiilor potențial generatoare, precum și al măsurilor necesare pentru eliminarea circumstanțelor care au generat conflictul de interese, prin înlocuirea persoanelor responsabile de evaluarea ofertelor, atunci când le este afectată imparțialitatea, fie prin eliminarea ofertantului.  În Capitolul III își găsesc reflectare toate activitățile care necesită a fi desfășurate în prealabil, anterior demarării procedurii de atribuire a contractului de delegare a gestiunii serviciului public/activității de salubrizare, propriu-zise.  *Studiul de oportunitate* este obligatoriu a fi elaborat în scopul fundamentării şi identificării soluţiilor optime de delegare a gestiunii. Acest document va conţine o analiză tehnico-economică și de eficiență a costurilor de operare pentru prestarea serviciului public/activității de salubrizare, precum și pentru administrarea și exploatarea sistemelor de salubrizare.  Atribuirea contractului de delegare a gestiunii se face în baza *documentaţiei de atribuire*, elaborată de autoritatea publică sau, după caz, de asociația de dezvoltare intercomunitară. Documentaţia de atribuire cuprinde toate informațiile necesare pentru a asigura operatorilor/operatorilor regionali o informare completă, corectă și precisă cu privire la obiectul contractului de delegare a gestiunii, condiţiile de prestare a serviciului public/activităţii de salubrizare, precum şi modul de desfăşurare a procedurii de atribuire.  O altă obligație a autorității publice rezidă în crearea unei comisii de evaluare împuternicită să evalueze ofertele depuse, să negocieze cu ofertanții, să desemneze oferta câștigătoare, și în final să elaboreze raportul de evaluare. Membrii comisiei de evaluare răspund pentru actele și faptele proprii, în condițiile legii.  Transparenţa procedurii de atribuire a contractului de delegare a gestiunii serviciului public/activității de salubrizare se va asigura prin publicarea anunțului de participare/ anunțului de atribuire în Monitorul Oficial al Republicii Moldova, pe pagina web a autorităţii publice, precum şi în alte mijloace de informare în masă.  Capitolul IV reglementează procedura de atribuire a contractului de delegare a gestiunii serviciului public/activității de salubrizare, inclusiv situațiile de finalizare a acesteia.  Atribuirea contractului de delegare a gestiunii serviciului public/activității de salubrizare poate urma următoarele proceduri:  1) *licitația publică;* această procedură continuă numai dacă în urma publicării anunțului de participare au fost depuse cel puțin 3 oferte;  2) *negocierea directă*; această procedură este subsidiară licitației publice, în sensul că va fi organizată doar în cazul în care procedura licitației publice nu s-a desfășurat datorită lipsei celor 3 oferte obligatorii; de asemenea, această procedură se aplică în cazul în care nu a fost desemnat niciun câştigător în urma desfăşurării licitaţiei publice.  Oferta, principalul document prin intermediul căruia operatorii/operatorii regionali participă la procedura de atribuire, cuprinde propunerea tehnică şi propunerea financiară, precum şi alte documente stabilite prin documentaţia de atribuire. Modul de elaborare, locul depunerii ofertei, data și ora-limită, de asemenea, sunt stabilite în documentația de atribuire.  Un alt aspect reglementat în Procedura-cadru se referă la criteriile de calificare şi selecţie, care trebuie să fie nediscriminatorii şi proporţionale cu obiectul contractului de delegare a gestiunii serviciului public/activității de salubrizare.  Acestea vor viza, în principal, capacitatea ofertantului care va putea fi examinată prin aplicarea următoarelor criterii: a) capacitatea de exercitare a activităţii profesionale; b) situaţia economică şi financiară; c) capacitatea tehnică şi profesională.  De asemenea, comisia de evaluare are posibilitatea excluderii din procedura de atribuire a operatorilor/operatorilor regionali, dacă constată prezența unor motive de excludere reglementate expres în Procedura-cadru, precum încălcarea obligațiile fiscale, în domeniile mediului, social și al muncii, se află într-un conflict de interese, a comis o abatere profesională gravă privind integritatea etc.  În rezultat, contractul de delegare a gestiunii se atribuie ofertantului care a depus cea mai avantajoasă ofertă din punct de vedere economic, stabilită în baza unor criterii obiective, care au o legătură directă cu obiectul delegării precum: a) nivelul tarifelor utilizate; b) modalitatea de prestare a serviciului public/activității de salubrizare, bazată pe indicatori de performanță de ordin calitativ, tehnic, funcțional, financiar etc.; c) modul de asigurare a protecției mediului; d) nivelul redevenței; e) durata contractului de delegare a gestiunii.  Procedura de atribuire se finalizează prin semnarea contractului de delegare a gestiunii serviciului sau anularea procedurii de atribuire.  Prin semnarea contractului de delegare se atribuie gestiunea serviciului public/activității de salubrizare unor operatori care vor activa în condițiile impuse de autoritatea locală. În acest caz, operatorii vor asigura prestarea serviciului public de salubrizare doar în condițiile stabilite expres de autoritățile administrației publice locale.  Procedura de atribuire a contractului de delegare a gestiunii poate fi anulată de autoritatea publică sau, după caz, asociația de dezvoltare intercomunitară, doar în cazurile expres prevăzute în Procedura-cadru. |
| **3.2. Opțiunile alternative analizate și motivele pentru care acestea nu au fost luate în considerare** |
| O primă opțiune identificată a vizat modificarea Hotărârii Guvernului nr. 506/2019 pentru aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de alimentare cu apă şi de canalizare, în sensul existenței unui singur act normativ care să reglementeze organizarea și desfășurarea procedurilor de licitație publică și negociere directă a serviciilor publice de gospodărie comunală. Dispozițiile generale ar fi specificat că Procedura-cadru se aplică în cazul a 2 servicii publice: serviciul public de alimentare cu apă/canalizare și serviciului public de salubrizare.  În urma mai multor discuții între autoritățile administrației publice centrale de specialitate, s-a decis elaborarea unui act normativ distinct care să reglementeze Procedura-cadru privind organizarea, derularea şi atribuirea contractelor de delegare a gestiunii serviciului public de salubrizare. |
| **4. Analiza impactului de reglementare** |
| **4.1. Impactul asupra sectorului public**  Aprobarea proiectul hotărârii Guvernului cu privire la aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare nu periclitează activitatea sectorului public, ci doar o completează.  Mai mult decât atât, intervenția propusă pune în executare Legea privind serviciul public de salubrizare, în ceea ce privește gestiunea delegată prin atribuirea contractului de delegare a gestiunii acestui serviciu public.  Beneficiarii direcți sunt autoritățile administrației publice locale, responsabili de înfiinţarea, organizarea, gestionarea, finanţarea, monitorizarea şi controlul funcţionării serviciului public de salubrizare la nivelul satelor, comunelor, orașelor, municipiilor.  Astfel, autoritățile administrației publice locale vor aplica prevederile Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare de fiecare dată când Studiul de oportunitate va identifica gestiunea delegată drept formă de gestiune optimă pentru activitățile componente ale serviciului de salubrizare. |
| **4.2. Impactul financiar și argumentarea costurilor estimative**  Implementarea proiectului hotărârii Guvernului nu necesită alocarea resurselor financiare din bugetul statului sau al unităților administrativ-teritoriale. |
| **4.3. Impactul asupra sectorului privat**  În principiu, proiectul hotărârii Guvernului cu privire la aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare nu dispune cu privire la reglementarea activității de întreprinzător.  În cazul operatorilor/operatorilor regionali care activează/prestează careva activități componente ale sistemului de management integrat al deșeurilor solide, se estimează un impact direct, odată cu intrarea în vigoare a hotărârii Guvernului. Pentru fiecare atribuire a contractului de delegare a gestiunii serviciului public de salubrizare, autoritățile administrației publice locale vor aplica Procedura-cadru privind organizarea, derularea şi atribuirea contractelor de delegare a gestiunii serviciului public de salubrizare. Astfel, operatorii vor putea beneficia de transparență, egalitate de tratament, imparțialitate, nediscriminare și liberă concurență în cadrul procedurilor de licitație publică sau negociere directă. |
| **4.4. Impactul social**  Impactul social nu a fost analizat deoarece proiectul nu afectează grupurile sociale, gradul de ocupare a forței de muncă, nivelul de salarizare, sănătatea și securitatea în muncă, nivelul sărăciei, accesul la servicii sociale, educaționale și culturale, precum și potențialele riscuri de discriminare după diferite criterii.  **4.4.1. Impactul asupra datelor cu caracter personal**  Un impact asupra datelor cu caracter personal nu a fost identificat, întrucât noile prevederi ale Procedurii-cadru, propuse spre aprobare, nu conțin prevederi referitoare la modificarea sau implementarea cadrului normativ existent în domeniul protecției datelor cu caracter personal.  **4.4.2. Impactul asupra echității și egalității de gen**  N-a fost identificat vreun impact asupra echității și egalității de gen ca rezultat al implementării noilor prevederi. Participarea la procedura licitației publice/negocierii directe este asigurată tuturor operatorilor, fără discriminări asupra echității și egalității de gen. |
| **4.5. Impactul asupra mediului**  Însăși procedura privind organizarea, derularea şi atribuirea contractelor de delegare a gestiunii serviciului public de salubrizare nu implică vreun impact asupra mediului. Însă finalitatea acestei proceduri, prin care vor fi selectați cei mai buni operatori care se vor ocupa de colectarea, transportarea, sortarea, transferul, valorificarea și depozitarea deșeurilor, va influența calitatea mediului înconjurător, deoarece vorbim despre salubrizarea localităților din Republica Moldova. |
| **4.6. Alte impacturi și informații relevante**  Alte impacturi majore care pot să influențeze implementarea noilor prevederi n-au fost identificate. |
|  |
| **5. Compatibilitatea proiectului actului normativ cu legislația UE** |
| Prezentul proiect nu are relevanță cu legislația UE. |
| **6. Avizarea și consultarea publică a proiectului actului normativ** |
| Proiectul hotărârii Guvernului cu privire la aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare va fi supus avizării și consultării cu părțile interesate, în conformitate cu prevederile Legii nr. 100/2017 cu privire la actele normative și a Legii nr. 239/2008 privind transparența în procesul decizional.  La data de 18.04.2025 pe pagina oficială a Ministerului Mediului, la compartimentul Transparență decizională, a fost plasat anunțul privind inițierea elaborării Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare. |
| **7. Concluziile expertizelor** |
| Proiectului hotărârii Guvernului cu privire la aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare urmează a fi supus expertizei juridice, iar constatările expertizei vor fi incluse după recepționarea raportului de expertiză. |
| **8. Modul de încorporare a actului în cadrul normativ existent** |
| Aplicarea în practică a proiectului hotărârii Guvernului cu privire la aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare nu implică elaborarea de noi acte normative sau modificarea/abrogarea celor existente. În cazul în care urmează a fi adoptate acte normative noi pentru implementarea prevederilor în cauză, se indică expres aceste acte. |
| **9. Măsurile necesare pentru implementarea prevederilor proiectului actului normativ** |
| În momentul adoptării proiectului hotărârii Guvernului cu privire la aprobarea Procedurii-cadru privind organizarea, derularea şi atribuirea contractelor de delegare a gestiunii serviciului public de salubrizare, Ministerul Mediului va informa autoritățile publice locale de nivelul întâi, Congresul autorităților locale din Moldova(CALM), operatorii care sunt autorizați să desfășoare activități în domeniul serviciului public de salubrizare despre noile reglementări. |